Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 1 Pv 345/14/4404	Nové Zámky, 8.9.2014
EEČ : 2-33-114-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

 V mieste svojho trvalého bydliska a všade tam, kde sa zdržiaval za obdobie mesiacov január, marec, apríl, máj 2014 si neplnil riadne vyživovaciu povinnosť voči svojej dcére XXXXX, nar. XXXXX, v sume vo výške 50,00 €, ktoré mal vyplácať vždy do 15-teho dňa v mesiaci vopred k rukám svojej dcéry počnúc od 22.04.2010, napriek tomu, že mu táto povinnosť vyplýva z ustanovenia § 62 zákona o rodine a taktiež mu bola deklarovaná rozsudkom Okresného súdu Nové Zámky, sp. zn. 12C 50/2010 zo dňa 06.07.2010, právoplatného dňa 03.09.2010, napriek tomu, že bol riadne zamestnaný v spoločnosti XXXXX XXXXX, s.r.o. v dobe od 27.11.2012 do 16.03.2014, kedy ukončil pracovný pomer dohodou bez udania dôvodu, v období od 02.01.2014 do 14.03.2014 bol dočasne práceneschopný a dňa 16.04.2014 sa zaevidoval ako uchádzač o zamestnanie na Úrade práce sociálnych vecí a rodiny v Šuranoch, kde je evidovaný doposiaľ, čím mu tak za uvedené obdobie vznikol dlh na výživnom vo výške 200,00 € voči XXXXX, trvale bytom XXXXX, Ul. XXXXX.

lebo zanikla trestnosť činu

Odôvodnenie:
Uznesením povereného príslušníka PZ, Okresného riaditeľstva PZ Nové Zámky, Obvodného oddelenia PZ XXXXX, sp. zn. ČVS: ORP-537/SU-NZ-2014 zo dňa 09.06.2014 bolo podľa § 206 odsek 1 Trestného poriadku vznesené obvinenie XXXXX, nar. XXXXX, pre prečin zanedbania povinnej výživy podľa § 207 odsek 1 Trestného zákona na tom skutkovom základe, ako je to uvedené vo výrokovej časti tohto uznesenia.
 
Dňa 25.08.2014 predložil poverený príslušník PZ na tunajšiu prokuratúru návrh na zastavenie trestného stíhania spolu s na vec sa vzťahujúcim spisovým materiálom. Preskúmaním predmetného návrhu, ako i celého spisového materiálu som zistila, že návrh je dôvodný.

V priebehu vyšetrovania bol vypočutý obvinený XXXXX, poškodená XXXXX a boli zabezpečené listinné doklady. Poškodená XXXXX do zápisnice o výsluchu poškodenej uviedla, že jej otec si neplnil svoju vyživovaciu povinnosť za mesiace január, marec apríl a máj roku 2014, pričom za toto obdobie mu vznikol dlh na výživnom vo výške 200,00 €. Záverom svojej výpovede uviedla, že sa stará o ňu, núdzou netrpela. Následne dňa 20.08.2014 vo svojej výpovedi uviedla, že otec jej dodatočne v mesiaci jún 2014 uhradil sumu 250,00 € za mesiace január, marec, apríl, máj 2014, čím zaplatil aj za mesiac jún 2014 a dňa 20.08.2014 jej poslal na účet sumu vo výške 100,00 € za mesiace júl a august 2014, preto považuje výživné za uhradené.

Do spisového materiálu boli ďalej zabezpečené: potvrdenia a správy Úradu práce sociálnych vecí a rodiny v Nových Zámkoch, rozsudok Okresného súdu v Nových Zámkoch sp. zn. 12C50/2010, rodný list XXXXX, potvrdenia o návšteve školy, odpis  registra trestov obvineného a správy o jeho povesti.

Prečinu zanedbania povinnej výživy v zmysle § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

V zmysle § 86 odsek 1 písmeno a) Trestného zákona trestnosť prečinu zanedbania povinnej výživy podľa § 207 odsek 1 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

V tomto prípade za vyššie uvedené dlžné obdobie mal obvinený zaplatiť výživné vo výške 200,00 €, pričom obvinený dňa 26.06.2014 uhradil poškodenej sumu 250,00 € prostredníctvom vkladu na účet poškodenej XXXXX v banke za mesiace január, marec, apríl, máj 2014, pričom zaplatil aj za mesiac jún 2014 a dňa 20.08.2014 uhradil na účet poškodenej v banke sumu vo výške 100,00 € za mesiace júl a august 2014, teda došlo k zániku trestnosti uvedeného trestného činu, nakoľko obvinený v plnej výške uhradil dlžné výživné za obdobie, za ktoré je zisťovaná jeho trestná zodpovednosť. V spisovom materiáli sa nachádzajú potvrdenia o vklade na účet poškodenej vo Všeobecnej úverovej banke, a.s. obvineným z 24.06.2014 a 20.08.2014.

Keďže v tomto prípade došlo k zániku trestnosti prečinu zanedbania povinnej výživy podľa § 207 odsek 1 Trestného zákona, nakoľko obvinený využil ustanovenie § 86 odsek 1 písmeno a) Trestného zákona o účinnej ľútosti a uhradil zaostalé výživné, a to ešte v prípravnom konaní, a teda skôr než sa súd odobral na záverečnú poradu, pričom trestný čin nemal trvalo nepriaznivé následky, rozhodla som tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Bugyiová
prokurátorka